U-I-323/04
Natisni
Opravilna št.:
U-I-323/04
Datum odločitve:
10. 5. 2005
ECLI:
ECLI:SI:USRS:2005:U.I.323.04
Akt:
Splošna kolektivna pogodba za gospodarske dejavnosti (Uradni list RS, št. 40/97, 54/2000, 45/02 in 38/03) 
Dogovor o politiki plač v zasebnem sektorju v obdobju 2004 – 2005 (Uradni list RS, št. 55/04)
Izrek:
Pobuda za začetek postopka za oceno ustavnosti in zakonitosti Splošne kolektivne pogodbe za gospodarske dejavnosti (Uradni list RS, št. 40/97, 54/2000, 45/02 in 38/03) se zavrže. 

Pobuda za začetek postopka za oceno ustavnosti in zakonitosti Dogovora o politiki plač v zasebnem sektorju v obdobju 2004 – 2005 (Uradni list RS, št. 55/04) se zavrže.
Evidenčni stavek:
Ustavno sodišče ni pristojno za presojo ustavnosti in zakonitosti določb kolektivnih pogodb.
Za presojo skladnosti kolektivnih pogodb je po Zakonu o delovnih in socialnih razmerjih pristojno delovno sodišče.
Pri izpodbijanem Dogovoru o politiki plač v zasebnem sektorju gre za dogovor med sindikati, Vlado Republike Slovenije in delodajalskimi organizacijami. Takšen izpodbijani akt ni predpis, za presojo katerega bi bilo pristojno Ustavno sodišče.
Geslo:
1.5.51.1.27.7 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Kolektivnih pogodb.
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.2.51.4.1 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Konkretna presoja norm - Sodišče.
Pravna podlaga:
Člen 25,  Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Sindikat kulturnih in umetniških ustvarjalcev RTV Slovenija
Datum vloge:
19. 11. 2004
Vrsta odločitve:
sklep
Vrsta rešitve:
zavrženje
Dokument:
US24642
Dokument v PDF obliki:
U-I-323-04.pdf
119 KB
Prenesite datoteko
U-I-323/04-5
19. 5. 2005
SKLEP
Ustavno sodišče je v postopku za preizkus pobude Sindikata kulturnih in umetniških ustvarjalcev RTV Slovenija, ki ga zastopa predsednik Peter Kosmač, na seji dne 19. maja 2005
sklenilo:
1. Pobuda za začetek postopka za oceno ustavnosti in zakonitosti Splošne kolektivne pogodbe za gospodarske dejavnosti (Uradni list RS, št. 40/97, 54/2000, 45/02 in 38/03) se zavrže.
2. Pobuda za začetek postopka za oceno ustavnosti in zakonitosti Dogovora o politiki plač v zasebnem sektorju v obdobju 2004 – 2005 (Uradni list RS, št. 55/04) se zavrže.
Obrazložitev
A.
1. Pobudnik izpodbija v izreku tega sklepa navedena pravna akta. Meni, da so zaposleni v javnem zavodu RTV Slovenija z uporabo teh aktov postavljeni v neenakopraven položaj v primerjavi z drugimi zaposlenimi v javnem sektorju. Zato naj bi bilo kršeno načelo enakosti pred zakonom (drugi odstavek 14. člena Ustave). Izpodbijana akta naj bi bila tudi v neskladju z nekaterimi zakoni.
B. – I.
2. Skladno z ustaljeno ustavnosodno presojo Ustavno sodišče ni pristojno za presojo ustavnosti in zakonitosti določb kolektivnih pogodb. To stališče je Ustavno sodišče podrobneje obrazložilo že v sklepu št. U-I-220/94 z dne 6. 2. 1997 (OdlUS VI, 15), v katerem je ugotovilo, da so po določbi 3. točke prvega odstavka 6. člena Zakona o delovnih in socialnih sodiščih (Uradni list RS, št. 19/94 – ZDSS) za odločanje o skladnosti kolektivnih pogodb z zakonom pristojna delovna sodišča v kolektivnih delovnih sporih. Glede na to, da so po Ustavi (125. člen) sodniki pri opravljanju sodniške funkcije vezani na Ustavo in zakon, vsebuje sodna presoja skladnosti kolektivnih pogodb z zakonom hkrati tudi presojo njihove skladnosti z Ustavo. Če pa bi delovno sodišče pri presoji zakonitosti kolektivne pogodbe menilo, da je zakon, s katerim mora biti kolektivna pogodba skladna, v neskladju z Ustavo, bo moralo po 156. členu Ustave postopek prekiniti in začeti postopek za oceno ustavnosti zakona pred Ustavnim sodiščem.
3. Enaka ureditev velja tudi po novem Zakonu o delovnih in socialnih sodiščih (Uradni list RS, št. 2/04 – ZDSS-1). Skladno s c) točko prvega odstavka 6. člena tega zakona je namreč za presojo skladnosti kolektivnih pogodb z zakonom še naprej pristojno delovno sodišče. Glede na navedeno je Ustavno sodišče pobudo za presojo ustavnosti oziroma zakonitosti določb kolektivne pogodbe zavrglo.
B. – II.
4. Pobudnik izpodbija tudi Dogovor o politiki plač v zasebnem sektorju v obdobju 2004-2005. Gre zgolj za dogovor med sindikati, Vlado Republike Slovenije in delodajalskimi organizacijami. Kot takšen izpodbijani akt ni predpis, za presojo katerega bi bilo pristojno Ustavno sodišče (21. člen Zakona o Ustavnem sodišču, Uradni list RS, št. 15/94 – v nadaljevanju ZUstS). Glede na to je Ustavno sodišče pobudo za njegovo presojo zavrglo.
C.
5. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: podpredsednica dr. Mirjam Škrk ter sodnici in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan in Jože Tratnik. Sklep je sprejelo soglasno.
Podpredsednica
dr. Mirjam Škrk